HANDLINGSPLAN I FORBINDELSE MED PLAGSOM/TRUENDE SEKSUELL OPPMERKSOMHET VED HØGSKOLEN I ÅLESUND

Denne handlingsplanen inneholder forebyggende og problemløsende tiltak mot plagsom/truende seksuell oppmerksomhet ved Høgskolen i Ålesund. 

Bakgrunnen for planen er at når seksuell trakassering forekommer, er det et 
alvorlig arbeidsmiljøproblem, som kan forårsake stort sykefravær og nedsatt produktivitet.

Det er i tillegg ulovlig å drive med seksuell trakassering, jfr. Arbeidsmiljølovens §12, nr.1 (tilleggsformulering fra 1994): "Arbeidstaker skal ikke utsettes for trakassering eller annen utilbørlig opptreden". Denne nye formulering innbefatter bl.a. seksuell trakassering på arbeidsplassen., jfr. også Likestillingsloven: (nytt i 2002)
§ 8a. (Seksuell trakassering) 
      ”Det er ikke tillatt å utsette en annen for seksuell trakassering. 
       Med seksuell trakassering menes uønsket seksuell oppmerksomhet som er plagsom for den oppmerksomheten rammer. Seksuell trakassering regnes som forskjellsbehandling på grunn av kjønn. 
       Arbeidsgiver og ledelsen i organisasjoner eller utdanningsinstitusjoner har ansvar for å forebygge og å søke å hindre at seksuell trakassering skjer innenfor sitt ansvarsområde”. 

Planen inneholder forebyggende og problemløsende tiltak i forhold til uønsket seksuell oppmerksomhet. Høgskolen ønsker med denne planen å signalisere at slike problemer vil bli tatt alvorlig, og at det er klare regler/rutiner for hvordan slike saker skal behandles.

Denne planen, samt meldingsrutiner for plagsom/truende seksuell oppmerksomhet skal tas inn som et egen prosedyre i HMS-systemet (internkontroll)

Begrepsavklaring
Begrepet uønsket seksuell oppmerksomhet  er et meget vidt begrep. Vi vil her særlig ta for oss seksuell oppmerksomhet av plagsom og truende karakter, noe som vi her definerer som seksuell trakassering. Seksuell trakassering kan ta form av ikke-verbal atferd (f.eks. blikk, fliring m.m.), verbale hentydninger (f.eks. kommentarer til kropp, utseende og atferd) og psykisk og fysisk press om seksuelle tjenester. Det kan være alt fra en ubehagelig enkeltepisode til systematisk plaging over tid. Også forholdsvis "uskyldige" episoder er viktig å ta alvorlig dersom de gjentas over tid eller går utover stadig nye personer

Seksuell trakassering oppleves ubehagelig og/eller krenkende for den som utsettes for det. Trakasseringen kan ha ødeleggende konsekvenser for studie-/arbeidssituasjonen for de som utsettes for dette.

Atferd kan oppleves som seksuell trakassering selv om den som utøver atferden ikke er klar over det eller har det som hensikt. 

Det skal vektlegges at det er den som oppfatter seg som utsatt for seksuell trakassering som har rett til å definere hva som er uønsket seksuell oppmerksomhet. Den enkeltes opplevelser skal tas på alvor.

Ansatte og studenter
Seksuell trakassering kan forekomme mellom ansatte, mellom student og ansatt, eller mellom studenter. Problemet skal tas på alvor uansett hvor det befinner seg.

Denne planen skisserer ingen tiltak i de tilfeller seksuell trakassering foregår mellom studenter, eller mellom student og ansatt, der studenter er den som utøver trakasseringen. Det betyr ikke at Høgskolen ikke vil ta slike hendelser alvorlig, men at det kan være vanskelig å skissere en rutinemessig måte å behandle disse sakene på.

Her vil vi først og fremst se på de sakene som ansees som mest “vanlig”;  forhold mellom ansatte og forhold mellom ansatt og student, der den ansatte er den som utøver uønsket atferd. 

FOREBYGGENDE OG PROBLEMLØSENDE TILTAK 

Forebyggende tiltak

HMS (Internkontroll)
Ledere på alle nivåer ved HIÅ har et ansvar for å forebygge plagsom/truende seksuell oppmerksomhet  ved deres respektive enheter og ta alle henvendelser om slik atferd alvorlig. 

Informasjon
Denne planen skal gjøres kjent til alle ansatte og til studentparlamentet. Planen skal også legges i velkomstmappe som deles ut til alle nytilsatte. Planen skal inngå i HMS-bok, generell del.

Studentavis og internblad kan brukes for å spre informasjon om temaet. 

Opplæring  
Plagsom/truende seksuell oppmerksomhet skal være et obligatorisk emne på  eventuelle kurs i høgskolepedagogikk/veiledning som høgskolen arrangerer for ansatte.
		
Ledere på alle nivåer, fagforeningene og verneombud skal  tilbys opplæring i forebygging og takling av eventuelle tilfeller av plagsom/truende seksuell oppmerksomhet  

Problemløsende tiltak  

Hvem har ansvaret for saken.
Seksuell trakassering er i utgangspunktet et avvik/problem som skal håndteres som en vanlig verne-/helsesak. Det innebærer at nærmeste overordnede har ansvar for at problemet blir løst, og at den som har et problem har plikt til å ta dette opp med nærmeste overordnede. Det betyr også at den som utsettes for seksuell trakassering kan støtte seg til, eller rådføre seg med, tillitsvalgt, verneombud, verne- og helsepersonale (bedriftshelsetjenesten), personalkontoret eller en annen støttespiller når problemet skal tas opp/løses.

Dersom det er nærmeste overordnede som utøver trakassering, skal saken legges fram for direktøren. Dersom det er direktøren som utøver trakassering, skal saken legges fram for rektor. Saken skal fremmes til et høyere nivå også dersom det er sterke lojalitetsbånd/nært samarbeid mellom ledelsen for den aktuelle enheten og den som trakasserer, eller dersom den nærmeste overordnede vegrer seg for å gjøre noe med saken, eller ikke tar klagen alvorlig

Studenter.
Studenter er en spesielt utsatt gruppe i forhold til seksuell trakassering. Dette gjelder særlig i situasjoner der studenter enkeltvis møter ansatte, f.eks. i forbindelse med veiledning, ekskursjoner eller utenom “arbeidstiden”. For studentene kan det også være vanskelig fordi de kan oppleve trusler om, eller føle, at de kan få dårlige karakterer eller bli dårlig behandlet i eksamenssituasjon dersom de tar opp problemet.

Studenter inngår imidlertid ikke i høgskolens formelle organisasjon i forhold til hvordan problemer/avvik skal behandles, dvs. at de inngår ikke i vårt verne-/helsesystem.
I likhet med de ansatte er det viktig at studentene tar opp problemet med noen som har ansvar for å løse slike saker, dvs. en administrativ leder. Studentene skal fremme klager til instituttleder på sitt institutt. Studenter kan støtte seg til sin tillitsvalgt, de kan ta kontakt med studentenes sosialtjeneste, eller rådføre seg med personalkontoret.

Definere problemet 
En person som føler seg trakassert bør forsøke å ta opp problemet med den som trakasserer, og forklare at hun (eller han) synes at atferden er ubehagelig. Dette kan i noen tilfeller være nok til å løse problemet. Dersom det er svært vanskelig å ta opp dette problemet direkte, eller at dette ikke har gitt resultater, skal den ansatte (heretter kalt klager) legge saken fram for sin nærmeste overordnede (kontorleder/kontorsjef). Ledere skal sammen med klageren finne ut om vedkommende har en sak man skal gå videre med. Saksbehandlingen må håndteres strengt konfidensielt. 
Dersom klager har en alvorlig sak, bør vedkommende rådes til å fremme skriftlig klage. 

Dersom saken skal følges opp på en formell måte, skal det foreligge en skriftlig klage. Med formell mener vi her at det skal innkalles skriftlig til møter, og det skal skrives referat. Dette er en forutsetning for at det skal fremmes formell klage, eller advarsel, til noen som utøvd seksuelle trakassering.

Uformell samtale
Dersom det er fremmet påstand om svært alvorlige overgrep er det viktig at saken behandles på formell måte med en gang. Hvis ikke bør saken tas opp på uformell måte først.

Lederen skal så snart som mulig ta opp saken med den som anklages for seksuell trakassering. Målet med denne samtalen er å klarlegge om han eller hun er klar over at atferden oppfattes slik som dette, og hvordan vedkommende selv opplever situasjonen. Det er viktig å prøve å bli enige om (noen) fakta i saken, og det er et klart mål å løse problemet på så lavt nivå som mulig. Det er viktig å gjøre den som utviser slik atferd oppmerksom på at det er den som opplever dette som ubehagelig/krenkende som “har rett”. Mange saker kan løses på dette nivået ved at den som har utøvd trakassering ber om beklagelse (i nærvær av lederen), og at partene blir enige om å sette en strek og “glemme” det som har skjedd.

Dersom den påklagde ikke er villig til å “inngå forlik” på dette nivået, må han eller hun gjøres oppmerksom på at lederen vil vurdere å gå videre med saken og evt. innkalle til et formelt møte. Den påklagde vil da få anledning til å ta med seg tillitsvalgt eller annen støtteperson. 

Formelle møter
Ledelsen innkaller partene til et felles møte hvor de får anledning til å uttale seg. Begge parter skal ha mulighet til å  la seg bistå av en tillitsvalgt eller annen støtteperson. Dersom ledelsen ønsker det, kan personalsjefen kontaktes for eventuell råd/veiledning i håndtering av den aktuelle saken. Dersom det fremmes alvorlige anklager bør lederen ha personalsjefen med seg på møtet.

Klager har ikke plikt til å møte dersom hun eller han mener at det blir for vanskelig. Klager bør likevel være representert ved tillitsvalgt eller en støtteperson/fullmektig.

Det er et mål for møtet å avklare hva partene er enige om, og hva de er uenige om. Det er videre viktig å finne en løsning på problemet, og hva de involverte partene mener om de ulike løsningsforslagene. 
Det er også viktig at klageren får uttale seg om hun eller han ønsker praktiske endringer, f.eks. midlertidig fysisk atskillelse. Både i forhold til ansatte og studenter kan det være viktig at klageren ikke utsettes for videre nærkontakt med den som har utført seksuell trakassering. I forhold til studenter betyr det at studenten får ny veileder, og/eller at den ansatte fratrer bestemte deler av undervisning eller sensurering.

Uansett karakteren av saken, må ledelsen sørge for at all saksbehandling på dette nivå og videre foregår skriftlig. Dette er særdeles viktig dersom saken skulle utvikle seg til en alvorlig disiplinærsak. Saken må derfor inneholde skriftlig dokumentasjon på de alvorlige hendelsene, møtereferater og nedtegnelser av eventuelle forklaringer fra vitner. Eventuelle tilrettevisninger eller advarsler mot tjenestemann må fremføres skriftlig. 
	
Ordensstraff, avskjed og suspensjon
I mer alvorligere saker vil Tjenestemannslovens §§14, 15 og 16 som omhandler hhv. ordensstraff, avskjed og suspensjon kunne komme til anvendelse. Fremgangsmåte i slike tilfeller er som ved andre saker med henvisning til de samme paragrafer. Også her vil personalkontoret kunne gi råd og veiledning.